Ennen kuin kiinalaisesta verkkokaupasta tilattu tavara on määränpäässään suomalaisessa kodissa, on se kulkenut pelkästään Helsingin postikeskuksessa useiden käsiparien läpi. Ilta-Sanomat seurasi Helsingin postikeskuksessa Kiinasta tulevien lähetysten matkaa vaihe vaiheelta.

Kiinalaisesta verkkokaupasta tilattu tavara ei tule Kiinasta suoraan Suomeen vaan esimerkiksi Singaporen tai Hollannin kautta. Suomessa lähetykset vastaanotetaan lentokentällä, missä lähetykset lajitellaan tulliin meneviin ja tullin ohittaviin lähetyksiin.

Lentokentältä lähetykset ohjataan Postin lajitteluprosessiin. Riippuen kohdepostinumerosta, lähetystä lajitellaan käsin lisäksi noin viisi kertaa. Mahdollinen lisätyövaihe tulee vielä jakajalle, jos lähetys ei mahdukaan postiluukusta sisään tai postilaatikkoon.

Yllä olevalla videolla palvelupäällikkö Juha Aro esittelee kaikki ne työvaiheet, jotka Kiinasta tulevan lähetyksen käsin lajitteluun tarvitaan Helsingin postikeskuksessa.

Kiinasta tulevia lähetyksiä ei pystytä lajittelemaan Postissa koneellisesti, koska niissä ei ole sellaista digitaalista seurattavuutta kuten paketeissa. Niinpä niiden lajitteluun tarvitaan Helsingin postikeskuksessa ihmistyövoimaa ja useammat silmä- ja käsiparit ennen kuin lähetys pääsee keskuksesta eteenpäin.

– Tässä on tyypillinen Kiinasta tullut tavaraa sisältävä kirjelähetys. Epämuotoinen, kuten näitä Postissa kutsutaan. Ei voida laittaa lajittelukoneelle. Myös osoitemerkinnöissä on paljon toivomisen varaa, Aro esittelee videolla.

Aku Laakkonen setvii Kiina-lähetyksillä täytettyjä laatikoita Helsingin postikeskuksessa.­

Postista kerrotaan, että vaikka Kiina-lähetyksissä on usein yksi tai useampi viivakoodi, Suomessa tai muuallakaan Euroopassa postikeskuksissa ei niitä pystytä hyödyntämään. Kiinalaisilla lähettäjillä ei myöskään ole mitään yhtenäistä tapaa, miten ja mihin kohtaan vastaanottajan tiedot postinumeroineen merkataan.

Aku Laakkonen ja Omar Ahmed lajittelevat Kiinasta tulevia lähetyksiä Helsingin postikeskuksessa.­

Kiinasta tulevat kirjelähetykset ovat yleensä kevyitä, alle kahden kilon painoisia, muovikääreisiin tai styroksiin pakattuja muhkuraisia kirjelähetyksiä. Ne on haluttu saada Kiinasta maailmalle mahdollisimman edullisesti, koska lähetysten sisältämä tavarakaan ei usein maksa paljoa.

Kiinasta tilattu tavara lajitellaan postikeskuksessa enimmillään viidessä eri vaiheessa. Ensimmäisessä vaiheessa lähetykset luokitellaan tullattaviin ja ei-tullattaviin. Tämän jälkeen lähetyksille tehdään kokoerottelu sen mukaan, ovatko ne kooltaan yli vai alle 30 millimetriä.

Tämän jälkeen Helsingistä maakuntiin lähtevät lähetykset lajitellaan postikeskuksen lisäksi esimerkiksi Oulussa, Tampereella ja muissa isommissa kaupungeissa, ja vasta tämän jälkeen ne lähtevät kohti maakuntien postitoimipaikkoja tai vastaanottajan koteja.

Omar Ahmed lajittelee Kiina-lähetyksiä Helsingin postikeskuksessa Ilmalassa.­

Kun tavallisen pahvilaatikkoon pakatun, standardien mukaisilla osoitekentällä varustetun pakettilähetyksen osoitetietojen lukeminen vaatii koneelta sekunnin, postikeskuksessa Kiina-lähetyksen postinumeron lukemiseen voi mennä pelkästään ensimmäisessä lajitteluvaiheessa helposti minuutti tai pidempäänkin, jos tiedot on kovin kuluneella musteella tai muuten epäselvästi kirjoitettu.

Tämän jälkeen lähetykset lajitellaan omiin laatikoihinsa sen mukaan, minkä postikeskuksen alueelle ne lähtevät.

Helsingin postikeskuksessa Helsingin alueelle jaettavat Kiina-lähetykset lajitellaan Helsingin postinumeroiden mukaisesti omiin laatikoihinsa.

Neljännessä vaiheessa koko pääkaupunkiseudun Kiina-lähetyksiä sisältävät laatikot lajitellaan eri rullakoihin sen mukaan, mihin postitoimipaikkaan ne ovat menossa.

Kiina-lähetykset lajiteltuina rullakoihin postinumeroiden mukaisesti.­

Robotti hoitaa lajitellut postit kuljetusautoihin, jotka lähtevät kuljettamaan paketteja ympäri Suomea.­

Viidennessä vaiheessa laatikot otetaan rullakosta ja jokainen laatikko syötetään Postin järjestelmään, minkä jälkeen laatikkopinot menevät koneelliseen prosessiin odottamaan rekkakuljetusta maakuntien lajittelukeskuksiin tai pääkaupunkiseudun postitoimipaikkoihin eli palvelupisteisiin.

Postin mukaan kansainväliset verkkokaupan tavarakirjeet jaetaan, jos ne mahtuvat postiluukusta ja jakajan mukaan reitille. Yli kolmen sentin paksuiset lähetykset toimitetaan noudettaviksi Postin palvelupisteeseen.